Sylvía Margrét Cruz er búsett í Kaliforníu í Bandaríkjunum þar sem hún stefnir á sérnám í skurðlækningum . Sylvía sem er 23 ára gömul segir að andlát móður hennar hafi átt þátt í því að læknisfræðin varð fyrir valinu sem ævistarf . Á meðan Sylvía bíður eftir svörum frá læknaskólum starfar hún við líffæraheimt sem hún segir erfitt en á sama tíma gefandi starf . Sylvía er sú fyrsta í fjölskyldunni sem leggur stund á læknisfræði þannig að enginn nákominn var fyrirmynd hennar í því . Þegar hún var 12 ára gömul lést móðir hennar úr krabbameini . „ Já , andlát hennar hafði örugglega mikil áhrif , “ segir Sylvía aðspurð um hvort það hafi haft áhrif á áhuga hennar á læknisfræðinni . „ Það var mjög erfitt að missa mömmu , en ég fékk mikinn stuðning frá öllum , frænkum og frændum , við að takast á við missinn . Pabbi bjó í Bandaríkjunum á þessum tíma og flutti aftur heim til Íslands tveimur dögum eftir lát mömmu . “ Sylvía við útskrift ur líffræði við University of California . Faðir Sylvíu og þrjú hálfsystkini hennar búa á Íslandi , en hvernig er að vera svona langt frá þeim ? „ Það var erfitt fyrst en við tölum saman á Facetime daglega sem gerir þetta allt auðveldara . Ég reyni að koma heim einu sinni á ári , tvisvar ef ég get . Litla systir mín , tíu ára , vex og dafnar og það er svolítið erfitt að missa af því öllu , en tæknin gerir allt miklu auðveldara , “ segir Sylvía .